Helena Artmann Andresen (LA), 2025-10-23:
Jeg føler bare, at man satser så meget i forhold til ungdommen, og det har jeg simpelt hen ikke lyst til at lægge stemmer til.
Det kan godt være, at vi lige har lavet en stor reform på folkeskoleområdet, men det var jo for at rulle den forfejlede folkeskolereform tilbage.
Og efter at vi har rullet den tilbage, er det jo ikke sådan, at problemerne er løst.
Det har jo sat ar ude i folkeskolen, og det kommer til at tage mange år at rette op på det.
Så det er bare sådan, at jeg egentlig ønsker, at det hviler på et mere sikkert grundlag, når man vælger at lave en epx-reform, for jeg kan ikke sige, om det er den rigtige løsning.
Jeg håber det for alt i verden for de unge menneskers skyld, men jeg føler mig ikke godt nok klædt på til at sige, at det her er det, der løser problemerne derude.
Tak for det.
Det her lovforslag udspringer jo af epx-aftalen.
Jeg har desværre ikke adgang til regeringens spåkugle, der kan love, at epx bliver en succes, men jeg håber for alt i verden for de unges skyld, at det virkelig bliver en bragende succes.
Og jeg håber for alt i verden ikke, at det bliver en gentagelse af f.eks. folkeskolereformen, som vi heldigvis har fået rullet tilbage.
Men fejlslagne reformer har altså enorme konsekvenser både økonomisk og menneskeligt.
Folkeskolereformen har kostet milliarder af kroner, og hele generationer af elever har fået en dårligere skolegang – for ikke at tale om det energitab, der fulgte med hos lærerne og skolelederne, der blev påtvunget den her misforståede reform.
Og de negative konsekvenser er jo ikke forsvundet, bare ved at vi har rullet folkeskolereformen tilbage.
Der er jo stadig væk ar – desværre – på folkeskolen efter den reform.
Det er jo svært at være uenig i epx-reformens ambitioner: bedre studiemiljø, åbne døre til videre uddannelse og bæredygtige ungdomsuddannelser i hele landet.
Problemet er bare, at vi mangler dokumentation for og viden om, hvorvidt epx faktisk er svaret på at løse de her udfordringer.
Men nu går vi til selve lovforslaget, som jeg egentlig synes har mange fornuftige elementer.
Vi i Liberal Alliance synes, det er klogt at bygge videre på hf'en.
At gøre uddannelserne mere professionsrettede, men også erhvervsrettede, giver jo rigtig god mening – særlig når man også kigger på, hvad hf-eleverne søger ind på af uddannelser bagefter.
Generelt ville jeg ønske, at man gjorde lidt mere ud af at specialisere hf-pakkerne.
Jeg kan huske min egen hf-tid på politipakken.
Det betød, at vi læste lidt flere krimier i dansk, og at vi havde idræt på B-niveau, men så var det altså heller ikke vildere end det.
Og der håber jeg bare, at epx'en kommer til at specialisere de her linjer og gøre dem fagligt stærkere end det, der har været på hf'en.
Forhåndstilkendegivelsen af studieretningen forud for grundforløbet ser vi også meget positivt på.
Det er også et skridt i den rigtige retning at gøre det nemmere for kommunerne at placere 10. klasse uden for folkeskolerne, nemlig på erhvervsskolerne.
Det bakker jeg også varmt op om.
Mange kommuner er allerede godt i gang med den udvikling, og jeg synes, at det giver god mening, at man, når man er færdig med sin folkeskole, så kan tage en 10. klasse i nye rammer og lige så stille få smagt på livet på ungdomsuddannelserne.
Så derfor støtter vi forslaget.